SAUK ruim gebou op ná diesel lek en 3 dampe inasem | Netwerk24
SAUK ruim gebou op ná diesel lek en 3 dampe inasem
Deur Nadine Ramongane 17 Mei 2019 12:19
Die SAUK hoop dat sy radio-gebou in Auckland Park in Johannesburg teen Maandag heeltemal veilig vir sy werknemers sal wees, sê Vuyo Mthembu, woordvoerder.
Radio Park is Woensdag ontruim nadat sowat 25 000 liter diesel tussen die 15de en 16de verdieping uit ’n onklaar kragopwekker gelek het.
“Ons verwag alle werknemers van dié gebou teen Maandag terug by die werk. So ons hoop dat die gebou dan weer veilig sal wees,” sê Mthembu.
Drie radiostasies, 5FM, MetroFM en Radio2000 sit hul uitsendings voort vanuit die ingangsportaal van die gebou, terwyl RSG en SAFM van die SAUK se televisie-sentrums gebruik maak.
Drie mense is vir die inaseming van dieseldampe behandel. Een is steeds in die hospitaal.
Mthembu sê die opruiming duur voort.
Die SAUK se Radiopark-gebou in Johannesburg is Woensdag ná ’n groot dieselstorting op twee verdiepings ontruim.Foto: Felix Dlangamandla